কবি রুদ্র মুহম্মদ শহিদুল্লাহ পুরান ঢাকার একটি রেস্টুরেন্টে আপাতদৃষ্টিতে কোনো কারণ ছাড়াই মারামারি বাধিয়ে বসেছিলেন। একজনের একটি মন্তব্যের সূত্র ধরে অগ্র-পশ্চাৎ বিবেচনা না করে তার নাকে ঘুষি অথবা গালে চড় কষিয়ে দেওয়ার মতো ঘটনার প্রতিক্রিয়া হিসেবে সংখ্যাগরিষ্ঠ প্রবল প্রতিপক্ষের হাতে বেধড়ক মার খাওয়ার পর তাঁকে পুলিশের হাতে তুলে দেওয়া হয়েছিল। স্থানীয় থানায় এক রাত হাজতবাসের পর আদালতে তাঁর জামিনের আবেদন করা হলে ম্যাজিস্ট্রেট রুদ্র মুহম্মদ শহিদুল্লাহকে বলেছিলেন, ‘আপনি একজন কবি, একজন শিক্ষিত মানুষ। আপনার নামেই আমরা আপনাকে চিনি। আপনি কেন রেস্টুরেন্টে মারপিট শুরু করেছিলেন?’